b'\n_START_ARTICLE_\nZvonko Kurbos\n_START_SECTION_\nMladost\n_START_PARAGRAPH_\nZvonko Kurbos se je rodil v Mariboru, stanoval pa je v Prlekiji. Ko je bil star 6 let je s star\xc5\xa1i od\xc5\xa1el v Nem\xc4\x8dijo, v Stuttgart. Tam je za\xc4\x8del igrati nogomet v mladinskih selekcijah Kickersov iz Stuttgarta. Da bi se izognil vpoklicu v jugoslovansko vojsko, s \xc4\x8dimer bi se prekinila njegova nogometna kariera, je prevzel nem\xc5\xa1ko dr\xc5\xbeavljanstvo. Zaradi vpoklica v JNA je kon\xc4\x8dal z igranjem nogometa \xc5\xbee njegov starej\xc5\xa1i brat Miran, ki ga je tudi navdu\xc5\xa1il za nogomet.\n_START_SECTION_\nMetz\n_START_PARAGRAPH_\nZvonko Kurbos je najbolj poznan po svojem hattricku, ki ga je dosegel proti Barceloni na Camp Nou, s \xc4\x8dimer jih je izlo\xc4\x8dil iz evropskega tekmovanja leta 1984. Ta podvig je britanski Guardian ozna\xc4\x8dil za najve\xc4\x8dji preobrat v zgodovini evropskih klubskih tekmovanj v nogometu._NEWLINE_V tem letu je Kurbos tudi podal in zadel v podalj\xc5\xa1ku finala francoskega pokala. Pred 45.000 gledalci je Metz premagal Monaco z 2:0, s \xc4\x8dimer je osvojil svoj prvi veliki naslov.\n_START_SECTION_\nZasebno \xc5\xbeivljenje\n_START_PARAGRAPH_\nZvonko Kurbos sedaj \xc5\xbeivi v mestu Vence pri Nici, kjer je prodajalec avtomobilov, za razvedrilo pa igra nogomet z upokojenimi igralci Nice, med katerimi je tudi Marko Elsner. K star\xc5\xa1em v Moravce pri Mali Nedelji pride nekajkrat na leto. Junija 2011 je obiskal nogometni tabor nogometne \xc5\xa1ole Mure. Ob tej prilo\xc5\xbenosti mu je predsednik Mure podaril dres NK Mura.'